KBANK ขึ้นดอกเบี้ยเงินฝากประจำสูงสุด 0.40% ส่วนเงินกู้รายย่อยเพิ่ม  0.13%
ธนาคารกสิกรไทย หรือ KBANK ขานรับทิศทางดอกเบี้ยนโยบายขาขึ้น ล่าสุดจึงขึ้นดอกเบี้ยเงินฝากประจำที่ 0.10%-0.40% และปรับขึ้นดอกเบี้ยเงินกู้รายย่อยเพิ่ม 0.13% ส่วนลูกค้ารายใหญ่ MLR และ MOR ขึ้น 0.25%
7 ธ.ค. 2565

นายกฤษณ์ จิตต์แจ้ง กรรมการผู้จัดการ ธนาคารกสิกรไทย เปิดเผยว่า ตามที่คณะกรรมการนโยบายการเงิน (กนง.) ปรับขึ้นอัตราดอกเบี้ยนโยบายครั้งที่ 3 ของปี 2565 อีก 0.25% มาอยู่ที่ระดับ 1.25% เพื่อรักษาเสถียรภาพของเศรษฐกิจในระยะยาว
 
ดังนั้น ล่าสุด ธนาคารได้มีการปรับเพิ่มอัตราดอกเบี้ยเงินฝากประจำ 0.10%-0.40% เพื่อเพิ่มกำลังซื้อ และเสริมสร้างเงินออมให้มั่นคงในภาวะที่ภาระค่าใช้จ่ายปรับตัวสูงขึ้น 
 
อย่างไรก็ตามธนาคารกสิกรไทยยังคงต้องการแบ่งเบาภาระลูกค้ารายย่อยและผู้ประกอบการรายเล็ก ที่ยังคงเผชิญกับความท้าทายจากปัจจัยรอบด้าน จึงเน้นการปรับขึ้นอัตราดอกเบี้ยเงินกู้อย่างรอบคอบและระมัดระวัง โดยปรับเพิ่มดอกเบี้ยลูกค้ารายใหญ่ MLR และ MOR ขึ้น 0.25% ขณะที่ปรับเพิ่มดอกเบี้ยเงินกู้ลูกค้ารายย่อย MRR ขึ้น 0.13% 
 
โดยอัตราดอกเบี้ยสำหรับลูกค้ารายใหญ่ชั้นดี ประเภทเงินกู้แบบมีระยะเวลา (MLR)  ปรับเพิ่ม 0.25% จาก 5.72% เป็น 5.97% อัตราดอกเบี้ยสำหรับลูกค้ารายใหญ่ชั้นดีประเภทเงินเบิกเกินบัญชี (MOR) ปรับเพิ่ม 0.25% จาก 6.09% เป็น 6.34% และอัตราดอกเบี้ยสำหรับลูกค้ารายย่อยชั้นดี (MRR) ปรับเพิ่ม 0.13% จาก 5.97% เป็น 6.10% 
          ทั้งนี้ให้มีผลในวันที่ 8 ธันวาคม 2565 เป็นต้นไป